CELEX: 32017D0887
Language: fi
Date: 2017-05-22 00:00:00
Title: Komission täytäntöönpanopäätös (EU) 2017/887, annettu 22 päivänä toukokuuta 2017, toimenpiteistä suu- ja sorkkatautiviruksen kulkeutumisen unioniin Tunisiasta estämiseksi sekä täytäntöönpanopäätöksen (EU) 2017/675 muuttamisesta (tiedoksiannettu numerolla C(2017) 3221) (ETA:n kannalta merkityksellinen teksti. )

24.5.2017   
            
            
               FI
            
            
               Euroopan unionin virallinen lehti
            
            
               L 135/25
            
         KOMISSION TÄYTÄNTÖÖNPANOPÄÄTÖS (EU) 2017/887,
   annettu 22 päivänä toukokuuta 2017,
   toimenpiteistä suu- ja sorkkatautiviruksen kulkeutumisen unioniin Tunisiasta estämiseksi sekä täytäntöönpanopäätöksen (EU) 2017/675 muuttamisesta
   
      
         (tiedoksiannettu numerolla C(2017) 3221)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 6 kohdan,
   ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 5 kohdan,
   sekä katsoo seuraavaa:
   
               (1)
            
            
               Direktiivissä 91/496/ETY vahvistetaan kolmansista maista unioniin tuotavien eläinten eläinlääkinnällisiä tarkastuksia koskevat periaatteet. Siinä vahvistetaan toimenpiteet, jotka komissio voi toteuttaa, jos kolmannen maan alueella ilmenee tai leviää tauti, josta voi olla vakavaa vaaraa eläinten tai ihmisten terveydelle.
            
         
               (2)
            
            
               Direktiivissä 97/78/EY vahvistetaan kolmansista maista unioniin tuotavien tuotteiden eläinlääkinnällisiä tarkastuksia koskevat periaatteet. Siinä vahvistetaan toimenpiteet, jotka komissio voi toteuttaa, jos kolmannen maan alueella ilmenee tai leviää tauti, josta voi olla vakavaa vaaraa eläinten tai ihmisten terveydelle.
            
         
               (3)
            
            
               Suu- ja sorkkatauti on yksi tarttuvimmista nautojen, lampaiden, vuohien ja sikojen taudeista. Taudin aiheuttava virus voi levitä nopeasti esimerkiksi tartunnan saaneista eläimistä saatujen tuotteiden ja saastuneiden elottomien esineiden, mukaan luettuina kuljetusvälineet, kuten karjankuljetusajoneuvot, kautta. Virus pystyy säilymään elossa myös saastuneessa ympäristössä isäntäeläimen ulkopuolella useita viikkoja lämpötilasta riippuen.
            
         
               (4)
            
            
               Komission täytäntöönpanopäätös (EU) 2017/675 (3) hyväksyttiin sen jälkeen, kun Algeriassa todettiin suu- ja sorkkataudin taudinpurkauksia, ja siinä vahvistettiin unionin tasolla toteutettavia suojatoimenpiteitä, joissa otetaan huomioon suu- ja sorkkatautiviruksen selviäminen ympäristössä ja viruksen mahdolliset leviämisreitit.
            
         
               (5)
            
            
               Kyseisissä toimenpiteissä edellytettiin Algeriasta unionin alueelle joko suoraan tai Marokon tai Tunisian kautta tulevien eläinten kuljetukseen käytettävien karjankuljetusajoneuvojen ja karja-alusten asianmukaista puhdistamista ja desinfiointia, koska se on sopivin tapa vähentää viruksen laajalle ulottuvan nopean leviämisen vaaraa.
            
         
               (6)
            
            
               Tunisia ilmoitti 28 päivänä huhtikuuta 2017 vahvistaneensa serotyypin A suu- ja sorkkataudin taudinpurkauksen alueellaan. Sen vuoksi Tunisiaan olisi sovellettava samoja suojatoimenpiteitä kuin Algeriaan.
            
         
               (7)
            
            
               Näitä toimenpiteitä olisi sovellettava kaikkiin Algeriasta ja Tunisiasta tuleviin karjankuljetusajoneuvoihin siinäkin tapauksessa, että ne saapuvat unionin alueelle jonkin kolmannen maan kautta.
            
         
               (8)
            
            
               Sen vuoksi täytäntöönpanopäätöstä (EU) 2017/675 olisi muutettava.
            
         
               (9)
            
            
               Tässä päätöksessä säädettyjä toimenpiteitä olisi sovellettava sellaisen ajan, että pystytään tekemään täysimääräinen arviointi suu- ja sorkkatautitilanteen kehittymisestä kyseisillä alueilla.
            
         
               (10)
            
            
               Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan täytäntöönpanopäätös (EU) 2017/675 seuraavasti:
   
               1.
            
            
               Korvataan otsikko seuraavasti:
               ”toimenpiteistä suu- ja sorkkatautiviruksen kulkeutumisen unioniin Algeriasta ja Tunisiasta estämiseksi”;
            
         
               2.
            
            
               Korvataan 2 artiklan 1 kohdassa ja 3 artiklan 1 kohdassa ilmaisu
               ”Algeriasta joko suoraan tai Marokon tai Tunisian kautta”
               ilmaisulla
               ”Algeriasta ja Tunisiasta joko suoraan tai muun kolmannen maan kautta”;
            
         
               3.
            
            
               Korvataan 3 artiklan 2 kohdassa ja 4 artiklassa ilmaisu ”Algeria” ilmaisulla ”Algeria ja Tunisia”;
            
         
               4.
            
            
               Korvataan liitteen I ja liitteen II otsikossa ilmaisu
               ”Algeriasta suoraan ja Algeriasta Marokon tai Tunisian kautta”
               ilmaisulla
               ”Algeriasta ja Tunisiasta joko suoraan tai muun kolmannen maan kautta”.
            
         2 artikla
   Tämä päätös on osoitettu kaikille jäsenvaltioille.
   
      Tehty Brysselissä 22 päivänä toukokuuta 2017.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL L 268, 24.9.1991, s. 56.
   
      (2)  EYVL L 24, 30.1.1998, s. 9.
   
      (3)  Komission täytäntöönpanopäätös (EU) 2017/675, annettu 7 päivänä huhtikuuta 2017, toimenpiteistä suu- ja sorkkatautiviruksen Algeriasta unioniin kulkeutumisen estämiseksi (EUVL L 97, 8.4.2017, s. 31).